Kauzalis-finalis
Kauzalis–finalis (lot. causalis 'priežastinis' + finalis 'galutinis') – vengrų, čiuvašų ir kitose kalbose vartojamas jungtinis kauzalio (priežasties) ir finalio (tikslo) linksnis, nurodantis priežastį arba paskirtį, tikslą, taip pat jis vartojamas klausiant kainos. Šiam linksniui galima kelti klausimus kodėl (dėl ko)? kam? ko siekiant? kokiu tikslu? dėl kokios priežasties? Vengrų kalboje šis linksnis sudaromas su priesaga -ért, pavyzdžiui, vardininkas kenyér 'duona' – kauzalis–finalis kenyérért: „Elküldtem a boltba kenyérért” 'Nusiunčiau jį parduotuvėn duonos'. Vengrų kalbos kauzalio-finalio priesaga -ért balsių harmonijoje nedalyvauja. Čiuvašų kalboje kauzalis–finalis vienaskaitoje sudaromas su priesaga -шӑн/-шӗн (-šӑn/-šӗn), daugiskaitoje – su -семшӗн (-semšӗn). Mokšų kalboje yra atskiras, nejungtinis kauzalio linksnis, jį žymi priesaga -нкса (-nksa): толонкса (tolonksa) 'dėl ugnies, ugnies (pvz., eiti)'.